Source: http://newsr.ro/fostul-presedinte-iccj-nicolae-popa-a-carui-semnatura-apare-pe-protocolul-sri-parchetul-general-iccj-e-datat-2-septembrie-2009-in-1-septembrie-eu-am-facut-cerere-de-pensionare-si-am-plecat-defi/
Timestamp: 2019-02-18 16:45:38+00:00

Document:
Fostul preşedinte ICCJ Nicolae Popa, a cărui semnătură apare pe protocolul SRI – Parchetul General – ICCJ: E datat 2 septembrie 2009, în 1 septembrie eu am făcut cerere de pensionare şi am plecat definitiv. Nu l-am văzut, nu l-am discutat, nu l-am semnat | NEWSR
Acasă JUSTIȚIE Fostul preşedinte ICCJ Nicolae Popa, a cărui semnătură apare pe protocolul SRI...
Fostul preşedinte ICCJ Nicolae Popa, a cărui semnătură apare pe protocolul SRI – Parchetul General – ICCJ: E datat 2 septembrie 2009, în 1 septembrie eu am făcut cerere de pensionare şi am plecat definitiv. Nu l-am văzut, nu l-am discutat, nu l-am semnat
Fostul președinte al Înaltei Curți de Casație și Justiție Nicolae Popa, a cărui semnătură apare pe protocolul de cooperare între SRI, Parchetul General și Înalta Curte, făcut public luni, a declarat la Antena 3 că va face tot ce depinde de el pentru a afla cum este posibil ca semnătura lui să apară pe document, în 2 septembrie 2009, în condițiile în care el cu o zi înainte, pe 1 septembrie 2009, a depus la CSM cerere de pensionare și a plecat definitiv din ICCJ, potrivit news.ro.
„Eu am văzut acest protocol doar prin intermediul presei. Pe 1 septembrie 2009 am formulat cererea de plecare din ICCJ, exact în ziua în care împlineam vârsta de pensionare, 70 de ani, iar documentul apare semnat de mine în 2 septembrie 2009. Mâine trec pe la doamna preşedinte a ICCJ, pe care am rugat-o să îmi pregătească un exemplar să-l văd. Va fi prima dată când o să îl văd. Dacă îl semnam trebuia să ştiu, înseamnă că îl cunosc, că l-am dezbătut. Eu la 1 septembrie 2009 m-am urcat în maşină de la Curte şi m-am prezentat la CSM cu cererea mea de pensionare. Mai aveam un an de mandat, dar aşa am hotărât, ca fix la 70 de ani să plec la pensie şi să las liber mandatul, şi aşa am făcut. Din acel moment, mi-a predat telefonul de la instituţie, mi-am luat documentele personale, iar în dosarul meu am făcut şi o propunere, ca în locul meu să rămână să conducă doamna vicepreşedinte Lidia Bărbulescu”, a declarat Nicolae Popa, luni seară, la Antena 3.
„Nu vă imaginaţi că am venit a doua zi după pensionare să semnez un asemenea document. E absurd. În 1 septembrie eu am spus la revedere la toată lumea, m-am dus la CSM cu cererea de pensionare şi am plecat definitiv de la instanţă”, a afirmat fostul preşedinte al ICCJ.
„Am promis doamnei preşedinte Tarcea că mâine voi merge să vad acest protocol (…) să vedem dacă reuşim şi o verificare internă, să stabilim cum a putut fi posibil. (…) Am suficientă experiaenţă pentru a nu cădea într-o asemenea capcană (…) O să fac tot ce depinde de mine să văd cum s-a ajuns în aceasta situaţie”, a mai susţinut Nicolae Popa.
Procololul a fost încheiat pentru ”crearea unui sistem informatic sigur şi stabil, acreditat de Oficiul Registrului Naţional al Informaţiilor Secrete de Stat, necesar gestionării în condiţii de securitate şi operativitate maximă a informaţiilor în format electronic vehiculate în scopul îndeplinirii măsurilor” şi pentru ”asigurarea de către S.R.I. a infrastructurii tehnice a sistemului necesară realizării activităţilor circumscrise domeniilor de cooperare”. Una dintre prevederi se referă la ”punerea la dispoziție – pe bază de reciprocitate, în limitele competenţelor părţilor – a informațiilor, datelor, documentelor şi materialelor relevante şi utile pentru îndeplinirea atribuțiilor specifice, precum şi asigurarea protecţiei acestora, în zona de competenţă, în conformitate cu prevederile actelor normative oficiale şi interne în materie”.
Parchetul General a transmis, luni, că protocolul semnat cu Înalta Curte de Casație și Justiție și cu Serviciul Român de Informații a vizat ”exprimarea acordului instituțiilor pentru crearea unui sistem informatic și de comunicații (SIC)” şi a încetat prin atingerea scopului pentru care a fost semnat, la 18 septembrie 2012, când Oficiul Registrului Național al Informațiilor Secrete de Stat a aprobat documentația privind acreditarea de securitate a SIC. ”Nu au fost încheiate acte adiționale privind extinderea domeniului de cooperare sau acte de modificare a conținutului protocolului”, au transmis reprezentanții Parchetului General.
Articolul precedentVIDEO Fraților, ăsta este judecător la CCR! Pentru ce spune în înregistrarea asta trebuia arestat pe loc!
Articolul următorLEGE ÎNCĂLCATĂ la Cotroceni prin TRAFIC DE INFLUENȚĂ? Președinția, atinsă de SCANDALUL fără precedent. Breaking news

References: ICCJ 
 ICCJ 
 ICCJ 
 CSM 
 CSM 
 CSM